**Ասպիրանտուրայի/հայցորդության ընդունելության համար պահանջվող գիտական ռեֆերատին ներկայացվող հիմնական պահանջները**

Գիտական ռեֆերատը պետք է բաղկացած լինի առավելապես վերլուծական բաղադրիչից։ Այն պետք է պարունակի ամբողջական, ինքնուրույն, ավարտուն հետազոտություն տրամաբանական շարվածքով՝ փաստելով դիմորդի մասնագիտական պատրաստվածության և ինքնուրույն հետազոտություն իրականացնելու կարողությունը։

Գիտական ռեֆերատը ներկայացվում է տպագիր՝ նվազագույնը 20 էջի սահմաններում։

Ընդունելության համար անհրաժեշտ փաստաթղթերի ներկայացման ժամանակ պահանջվում է գիտական ռեֆերատի տպագիր տարբերակը։

Գիտական ռեֆերատի համակարգչային շարվածքի էլէկտրոնային (PDF ֆորմատով) տարբերակը պետք է ուղարկել նաև gladzor@gladzor.am էլ․ հասցեին։

Գիտական ռեֆերատի կառուցվածքի հիմնական տարրերն են՝

**► Տիտղոսաթերթ (Cover page)։**

**► Համառոտագիր (Abstract):** Համառոտագիրն աշխատանքի ընդհանրական ամփոփումն է, որը համախմբում է իրականացված հետազոտությունն ու շաղկապում դրա առանձին բաժինները։

Այն ներկայացնում է հետազոտության հիմնական բովանդակությունն ու ստացված արդյունքները։ Համառոտագիրն անհրաժեշտ է շարադրել հակիրճ, սակայն բովանդակալից՝ միմյանց տրամաբանական շարունակությունը հանդիսացող հստակ ձևակերպումներով։

Համառոտագրում չի թույլատրվում օգտագործել աղյուսակներ և գծապատկերներ, ինչպես նաև կատարել հղումներ։

Բառերի քանակը պետք է լինի միջինը 150-200 բառ։

►**Ներածություն (Introduction):** Այս բաժնում պետք է հիմնավորել հետազոտության արդիականությունը, նպատակը և խնդիրները, ազդեցության շրջանակը, լուծման ուղիների և մեթոդների կիրառման նպատակահարմարությունը, ինչպես նաև ակնկալվող արդյունքը, վարկածների առաջադրումն ու դրանց ատուգման ուղիների հակիրճ և հստակ նկարագրումը։

Ներածությունը պետք է արտահայտի թեմայի կիրառական նշանակությունը՝ ունենալով մեթոդաբանական և տեսական ամուր հենք։ Ներածությունն անհրաժեշտ է ամփոփել համապատասխան եզրահանգմամբ (նվազագույնը 3 էջ)։

► **Գրականության ակնարկ (Literature review):** Գրականության ակնարկը հետազոտության թեմայի վերաբերյալ գիտական գրականության ուսումնասիրությունն է և հանդիսանում է հետազոտության շրջանակներում արծարծված խնդիրների լուծման ուղղությամբ այլ հետազոտողների կողմից մինչ այդ իրականացված վերլուծությունների ընդհանրացում (հետազոտություններ, հոդվածներ, հրապարակումներ, թեզեր, մենագրություններ և այլն)։

►**Հետազոտության մեթոդաբանությու (Research methodology)** բաժնում համառոտ կերպով նկարագրվում են ինչպես հետազոտության իրականացման գիտականորեն հիմնավորված և լայն կիրառություն ունեցող, այնպես էլ հեղինակի կողմից առաջարկված սեփական մեթոդաբանությունը, եթե այդպիսին առկա է։

► **Վերլուծություն և արդյունքներ (Analysis and Findings)** բաժնում ներկայացվում են հետազոտության ընթացքում ստացված կիրառական կամ տեսական բնույթի տվյալները։ Համապարփակ վերլուծությանը պետք է հաջորդի իրականացված հետազոտության արդյունքների ու բացահայտումների նկարագրումը։

Ցանկալի է ստացված արդյունքները ներկայացնել գծապատկերների, աղյուսակների, գրաֆիկների ու սխեմաների կիրառմամբ։

►**Եզրակացություն (Conclusion)** բաժնում շեշտադրվում է ներածությունում նշված խնդիրների լուծման հեղինակային տեսլականը։ Խորհուրդ է տրվում կրկին անդրադառնալ հետազոտության իրականացման նպատակին, արդիականությանը, առաջադրված խնդրին և վարկածներին՝ ստացված արդյունքի հետ դրանք համադրելու համար։

Եզրակացության մեջ պետք է համառոտ և հստակ ամփոփել հետազոտական աշխատանքի բացահայտումները, որոնք մինչ հետազոտության իրականացումն անհասանելի էին ընթերցողի համար, ինչպես նաև ներկայացնել, թե հետազոտության արդյունքները որքանով են լրացնում առկա գրականության բացթողումները և այլ հարակից ինչպիսի խնդիրների կարող են լուծում տալ։

Եզրակացության մեջ ընդգծվում է հետազոտության խնդրի հաստատումը կամ հերքումը, քննարկվում արդյունքի նշանակալիությունը, ցույց տրվում, որ հետազոտողը պատասխանել է իրեն առաջադրված հարցերին և ստուգել իր կողմից առաջ քաշված վարկածները։

►**Գրականության ցանկ (Reference list)**. Համապատասխան աղբյուրները պետք ներկայացնել ինչպես հղումներով, այնպես էլ վերջում՝ այբբենական կարգով դասավորված ցանկով ու ամբողջական ելակետային տվյալներով (նվազագույնը 15 անուն):

**Տեխնիկական պահանջներ․**

Շարադրանքը պետք է լինի հայերեն A4 ֆորմատի թղթի համակարգչային շարվածքով (վերևից՝ 2սմ, ներքևից՝ 2,5սմ, ձախից 3սմ, աջից 1,5 սմ, տառատեսակ- Armenian Unicode /GHEA Grapalat/, տառաչափ 12, մջտողային տարածությունը 1,5 սմ)։